**Broj: 711-I-18-M-117-19/20-04-17**

Zagreb, 11. listopada 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Stjepana Kostelca, gradonačelnika Grada Otočca, za davanjem mišljenja Povjerenstva,** na 65. sjednici, održanoj 11. listopada 2019.g., daje sljedeće

**MIŠLJENJE**

**I. Na temelju članka 13. stavka 2. ZSSI-a dužnosnik Stjepan Kostelac, gradonačelnik Grada Otočca, može za vrijeme profesionalnog obnašanja navedene dužnosti povremeno i privremeno obavljati poslove veterinara u trgovačkom društvu Veterinarska ambulanta Otočac d.o.o., jednom do dva puta tjedno, prema potrebi za njihovim obavljanjem, poslijepodne ili subotom.**

**II. U smislu članka 13. stavka 4. ZSSI-a dužnosnik je dužan Povjerenstvu podnijeti izvješće o imovinskom stanju u kojem će istekom godine navesti podatke o isplaćenim prihodima od obavljanja djelatnosti iz točke I. izreke.**

Obrazloženje

Zahtjev za davanjem mišljenja Povjerenstva podnio je dužnosnik Stjepan Kostelac, gradonačelnik Grada Otočca. U knjigama ulazne pošte zahtjev je zaprimljen pod poslovnim brojem: 711-U-2902-M-117/19-01-3 dana 14. kolovoza 2019. g., povodom kojeg se vodi predmet broj M-117/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Stjepan Kostelac povodom obnašanja dužnosti gradonačelnika Grada Otočca obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva može li za vrijeme obnašanja dužnosti gradonačelnika Grada Otočca povremeno u slobodno vrijeme na temelju ugovora o dijelu obavljati poslove u trgovačkom društvu Veterinarska ambulanta Otočac d.o.o. Dužnosnik navodi da je prije stupanja na navedenu dužnost bio zaposlen u tom trgovačkom društvu i većinski imatelj udjela te da nedostaje veći broj stručnih osoba veterinarske struje, zbog čega je trgovačko društvo raspisivalo natječaje za zapošljavanje. Navodi da je na tržištu malo veterinara, jer je većina otišla raditi u druge europske države ili ne žele raditi kao terenski veterinari, a zaposleni veterinari ne mogu koristiti godišnje odmore budući da ne mogu naći zamjenu. Zbog takvih problema i nedovoljnog broja veterinara u ambulanti dužnosnik traži mišljenje Povjerenstva može li i pod kojim uvjetima obavljati navedene poslove.

Na zahtjev Povjerenstva, dužnosnik je dopunio zahtjev za mišljenjem koji je zaprimljen dana 27. rujna 2019.g. pod brojem711-U-3284-M-117/19-03-3 u kojem se navodi da trgovačko društvo Veterinarska ambulanta Otočac d.o.o. nema dovoljno veterinara za obavljanje svakodnevnih aktivnosti te da bi dužnosnik radio jedan do dva dana u tjednu, prema potrebi, i to većinom u poslijepodnevnim satima ili subotom, odnosno preračunato godišnje dva do tri mjeseca. Ističe da bi radio u slobodno vrijeme i da njegov rad kao stručne osobe veterinarske struke ne bi utjecao na obnašanje dužnostigradonačelnika Grada Otočca.Napominje da je potreba za obavljanjem poslova veterinara naročito izražena za vrijeme godišnjih odmora, kada se cijeli dan ispituje meso na trihinelozu, provode akcije koje ambulante rade za Ministarstvo poljoprivrede i koje moraju biti završene u određenim rokovima (cijepljenja, tuberkulinizacija goveda, vađenja krvi goveda i ovaca radi ispitivanja na brucelozu). Dužnosnik navodi da ne postoji nacrt ugovora o djelu prije davanja mišljenja Povjerenstva.

Uvidom u izvješća o imovinskom stanju kojeg je dužnosnik Stjepan Kostelac podnosio Povjerenstvu povodom stupanja na dužnost gradonačelnika Grada Otočca te povodom bitne promjene, dužnosnik je navodio da istu dužnost obnaša profesionalno, u zasnovanom radnom odnosu te da ima 51,40% udjela u trgovačkom društvu Veterinarska ambulanta Otočac d.o.o.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, a odredbom stavka 4. istog članka propisano je da su dužnosnici obvezni prijaviti Povjerenstvu prihode iz stavka 2. navedenog članka.

S obzirom da je dužnosnik u predmetnom zahtjevu za davanjem mišljenja naveo kako bi poslove veterinara, uz obnašanje dužnosti gradonačelnika, obavljao jednom do dva puta tjedno, bez točno unaprijed definiranog tjednog ritma, već prema potrebi za obavljanjem tih poslova, uglavnom poslijepodne ili subotom izvan radnog vremena, a naročito u razdoblju korištenja godišnjih odmora te kada su povećane aktivnosti uslijed provedbe veterinarskih analiza, Povjerenstvo navedeno obavljanje poslova ne smatra obavljanjem poslova u smislu redovitog i stalnog zanimanja iz članka 13. stavka 2. ZSSI-a.

Ukoliko se promijeni opseg, dinamika i trajanje obavljanja poslova u veterinarskoj ambulanti, na način da dužnosnik navedene poslove počne obavljati redovito i u kontinuitetu, odnosno u smislu stalnog i redovitog zanimanja, kroz razdoblje od godine dana i više od dva puta tjedno, dužan je od Povjerenstva ponovno zatražiti mišljenje, odnosno prethodno odobrenje povodom kojeg će Povjerenstvo utvrđivati utječe li obavljanje veterinarske djelatnosti na zakonito obnašanje dužnosti gradonačelnika Grada Otočca. Obavljanje dodatnih poslova odnosno djelatnosti u smislu trajnog i redovitog zanimanja, bez prethodnog odobrenja Povjerenstva, predstavlja povredu članka 13. stavka 2. ZSSI-a.

Ukazuje se dužnosniku u smislu članka 17. stavka 1. ZSSI-a da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Na temelju članka 13. stavka 4. ZSSI-a dužnosnik je dužan istekom godine Povjerenstvu podnijeti izvješće o imovinskom stanju o ostvarenim isplatama od obavljanja navedene djelatnosti.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Stjepan Kostelac, elektronička dostava
2. Objava na internetskoj stranici Povjerenstva
3. Pismohrana